Төсөл

**МОНГОЛ УЛСЫН ХУУЛЬ**

2019 оны ... дугаар Улаанбаатар

сарын ...-ны өдөр хот

**СОНГУУЛИЙН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

 **1 дүгээр зүйл.**Сонгуулийн тухай хуульд доор дурдсан агуулгатай дараахь зүйл, хэсэг, заалт нэмсүгэй.

 **1/ 111 дүгээр зүйл:**

 **“111 дүгээр зүйл.Иргэний сонгох эрхийн баталгаа**

 111.1.Сонгуулийн эрх бүхий иргэн аливаа нөлөөллөөс ангид, хараат бусаар сонгох эрхээ эдлэх, сонгуульд хөндлөнгийн нөлөөгүйгээр хүсэл зоригоо илэрхийлж, саналаа нууцаар гаргах боломжоор хангагдсан байна.

111.2.Монгол Улсаас гадаад улсад суугаа Элчин сайдын яам, Олон улсын байгууллагын дэргэд суугаа Монгол Улсын Байнгын Төлөөлөгчийн газар, Монгол Улсын Ерөнхий консулын газар, Консулын газар, Консулын төлөөлөгчийн газар /цаашид “Монгол Улсын дипломат төлөөлөгчийн газар” гэх/ байрладаг гадаад улсад байгаа, улсын бүртгэлд бүртгүүлсэн сонгуулийн эрх бүхий иргэн энэ хуульд заасан журмын дагуу Ерөнхийлөгчийн ээлжит сонгуульд оролцож санал өгөх эрхтэй.

 111.3.Аливаа этгээд иргэний сонгох эрхэд нөлөөлж, дэмжлэг, саналыг нь татах зорилгоор ээлжит сонгуулийн санал хураалт дууссан өдрөөс хойш дараагийн ээлжит сонгуулийн жил эхлэх хүртэл хугацаанд өөрийн нэрийн өмнөөс, эсхүл аль нэг иргэн, хуулийн этгээдийн нэрээр халхавчлан дараахь үйлдэл, үйл ажиллагаа явуулахыг хориглоно:

 111.3.1.мөнгө, эд зүйл тараах, бэлгэлэх;

 111.3.2.бараа, эд зүйл хөнгөлттэй үнээр худалдах;

 111.3.3.аливаа үйлчилгээг төлбөргүйгээр болон хөнгөлөлттэй үзүүлэх;

 111.3.4.нийтийг хамарсан баяр наадам, урлагийн тоглолт, хүлээн авалт, дайллага, цайллага, төлбөрт таавар, бооцоот, мөрийтэй тоглоом зохион байгуулах, ивээн тэтгэх;

 111.3.5.дотоод, гадаадад аялал зохион байгуулж сонгуулийн эрх бүхий иргэдийг олноор оролцуулах, амралт, сувилалд амраах, сувилуулах;

 111.3.6.ирээдүйд өөрийн болон бусдын хөрөнгөөр мөнгө, эд бараа өгөхөөр гэрээ байгуулах, хэлцэл хийх.

 111.4.Улсын нийт нутаг дэвсгэрт буюу зарим хэсэгт нь оршин суугаа хүн амын амь нас, эрүүл мэнд, аж амьдрал, нийтийн аюулгүй байдалд шууд аюул учруулсан буюу учруулахуйц байгалийн гамшиг, гэнэтийн бусад аюул тохиолдсон үед олон нийтийн хандивын аян, тусламжийн хөдөлгөөн зохион байгуулах болон оролцоход энэ хуулийн 111.3 хамаарахгүй.

 111.5.Улс төрийн намаас бусад хуулийн этгээд дүрмийн зорилго, нийгмийн хариуцлагын хүрээнд энэ хуулийн 111.3-т заасан үйл ажиллагааг явуулахдаа сонгуульд нэрээ дэвшүүлэн оролцох сонирхол бүхий хувь нийлүүлэгч, эсхүл төлөөлөн удирдах зөвлөлийн дарга, гишүүн, тэргүүн, гүйцэтгэх удирдлага болон хандивлагч, дэмжигч хэлбэрээр хамтран ажилласан бусад этгээдийг сурталчлан алдаршуулах байдлаар нэрийг нь дурдсан, зохион байгуулалтын арга хэмжээнд биечлэн оролцуулсан бол энэ хуулийн 111.3-ийг зөрчсөн гэж үзнэ.

 111.6.Энэ хуулийн 111.3-т заасныг зөрчсөн, түүнчлэн хориглосон үйл ажиллагаанд энэ хуулийн 111.5-т заасны дагуу оролцсон нь тухайн иргэний сонгогдох эрхийг хязгаарлах үндэслэл болох бөгөөд уг этгээдийг ээлжит болон ээлжит бус сонгуульд нэр дэвшигчээр бүртгэхийг хориглоно.

 111.7.Энэ зүйлийн 111.3-т заасныг зөрчсөн, түүнчлэн хориглосон үйл ажиллагаанд энэ хуулийн 111.5-т заасны дагуу оролцсон нь нэр дэвшигчийг бүртгэсний дараа тогтоогдвол уг нэр дэвшигчийг нэр дэвшигчийн нэрийн жагсаалтаас хасах, сонгуулийн дараа тогтоогдвол эгүүлэн татах үндэслэл болно.

 111.8.Сонгуулийн эрх бүхий иргэн шууд сонгох эрхийнхээ үндсэн дээр ямар нэг төлөөлөлгүйгээр сонгуульд оролцож, саналаа өөрөө гаргана. Сонгогчоос саналаа чөлөөтэй илэрхийлэхэд хөндлөнгөөс нөлөөлөх, саад учруулахыг хориглоно.

 111.9.Энэ хуулийн 111.8-д заасан эрхээ эдлэхэд нь сонгогчид аливаа хэлбэрээр санаатайгаар саад учруулсан үйлдэл, эс үйлдэхүйд доор дурдсан торгууль ногдуулна:

 111.9.1.хувь хүнд нэг сарын хөдөлмөрийн хөлсний доод хэмжээг хоёроос гурав дахин нэмэгдүүлсэнтэй тэнцэх хэмжээний төгрөгийн;

 111.9.2.албан тушаалтанд нэг сарын хөдөлмөрийн хөлсний доод хэмжээг гурваас дөрөв дахин нэмэгдүүлсэнтэй тэнцэх хэмжээний төгрөгийн;

 111.9.3.хуулийн этгээдэд нэг сарын хөдөлмөрийн хөлсний доод хэмжээг дөрвөөс долоо дахин нэмэгдүүлсэнтэй тэнцэх хэмжээний төгрөгийн.

111.10.Төрийн албан хаагч энэ хуулийн 111.6, 111.8-д заасныг зөрчсөн нь түүнийг төрийн албанд нэг жилийн хугацаанд эргэж орох эрхгүйгээр ажлаас халах үндэслэл болно.

 **2/ 112 дугаар зүйл:**

**“112 дугаар зүйл.Иргэний сонгогдох эрхийн баталгаа**

 112.1.Сонгуулийн эрх бүхий иргэн энэ хуульд заасан болзол, журмын дагуу сонгогдох эрхээ эдлэх бөгөөд иргэн тэгш эрхийн үндсэн дээр шударгаар сонгуульд нэр дэвшин өрсөлдөх боломжоор хангагдсан байна.

112.2.Хорин таван нас хүрсэн, эрх зүйн бүрэн чадамжтай, энэ хуульд заасан бусад шаардлагыг хангасан Монгол Улсын иргэн Улсын Их Хурлын гишүүнээр сонгогдох эрхтэй.

112.3.Дөчин таван нас хүрсэн, эрх зүйн бүрэн чадамжтай, сүүлийн таваас доошгүй жил эх орондоо байнга оршин суусан, энэ хуульд заасан бусад шаардлагыг хангасан Монгол Улсын уугуул иргэн Ерөнхийлөгчөөр сонгогдох эрхтэй.

112.4.Хорин таван нас хүрсэн, эрх зүйн бүрэн чадамжтай, тухайн аймаг, нийслэл, суманд санал авах өдрөөс өмнө 180-аас доошгүй хоногийн хугацаанд тасралтгүй, байнгын оршин суугчаар бүртгүүлсэн, энэ хуульд заасан бусад шаардлагыг хангасан иргэн тухайн шатны орон нутгийн Хурлын төлөөлөгчөөр сонгогдох эрхтэй.

112.5.Аливаа этгээд иргэний сонгогдох эрхийг хязгаарлах, сонгуульд нэр дэвшин оролцох боломжийг нь тасалдуулах зорилгоор хууль бус үйл ажиллагаанд холбогдуулан гүтгэх, нэр төр, алдар хүндийг нь гутаан доромжлох, нэр дэвшигчээр бүртгэхээс үндэслэлгүй татаглзахыг хориглоно.

 112.6.Энэ хуулийн 112.5-т заасныг зөрчсөн үйлдэл, эс үйлдэхүйд доор дурдсан торгууль ногдуулна:

112.6.1.хувь хүнд нэг сарын хөдөлмөрийн хөлсний доод хэмжээг нэгээс тав дахин нэмэгдүүлсэнтэй тэнцэх хэмжээний төгрөгийн;

112.6.2.албан тушаалтанд нэг сарын хөдөлмөрийн хөлсний доод хэмжээг зургаагаас найм дахин нэмэгдүүлсэнтэй тэнцэх хэмжээний төгрөгийн;

112.6.3.хуулийн этгээдэд нэг сарын хөдөлмөрийн хөлсний доод хэмжээг хорин нэгээс хорин зургаа дахин нэмэгдүүлсэнтэй тэнцэх хэмжээний төгрөгийн.

112.7.Төрийн албан хаагч энэ хуулийн 112.5-т заасныг зөрчсөн нь түүнийг төрийн албанд нэг жилийн хугацаанд эргэж орох эрхгүйгээр ажлаас халах үндэслэл болно.

 **3/129 дүгээр зүйлийн 129.1.10 дахь заалт:**

“129.1.10.ээлжит сонгуулийн санал хураалт дууссан өдрөөс хойш дараагийн ээлжит сонгуулийн жил эхлэх хүртэл хугацаанд энэ хуулиар хориглосон үйл ажиллагаа явуулсан.”

 **4/143 дугаар зүйлийн 143.1.7 дахь заалт:**

 “143.1.7.ээлжит сонгуулийн санал хураалт дууссан өдрөөс хойш дараагийн ээлжит сонгуулийн жил эхлэх хүртэл хугацаанд энэ хуулиар хориглосон үйл ажиллагаа явуулсан.”

 **5/158 дугаар зүйлийн 158.1.5 дахь заалт:**

 “158.1.5.ээлжит сонгуулийн санал хураалт дууссан өдрөөс хойш дараагийн ээлжит сонгуулийн жил эхлэх хүртэл хугацаанд энэ хуулиар хориглосон үйл ажиллагаа явуулсан.”

**2 дугаар зүйл.**Сонгуулийн тухай хуулийн 32 дугаар зүйлийн 32.1.4 дэх заалтын “шийдвэрлэх” гэсний дараа “, энэ хуулийн 111.3-т заасныг зөрчсөн тухай өргөдөл, мэдээллийг үндэслэлтэй гэж үзвэл нэр дэвшигчийг бүртгэхээс татгалзах” гэж, 34 дүгээр зүйлийн 34.1.4 дэх заалтын “шийдвэрлэх” гэсний дараа “, энэ хуулийн 111.3-т заасныг зөрчсөн тухай өргөдөл, мэдээллийг үндэслэлтэй гэж үзвэл нэр дэвшигчийг бүртгэхээс татгалзах” гэж, 131 дүгээр зүйлийн 131.2 дахь хэсгийн “энэ хуулийн” гэсний дараа “111.3,” гэж, 159 дүгээр зүйлийн 159.2 дахь хэсгийн “энэ хуулийн” гэсний дараа “111.3,” гэж тус тус нэмсүгэй.

 **3 дугаар зүйл.**Сонгуулийн тухай хуулийн 11 дүгээр зүйлийг доор дурдсанаар өөрчлөн найруулсугай:

 **1/11 дүгээр зүйл:**

 **“11 дүгээр зүйл.Монгол Улсын иргэний сонгох, сонгогдох эрх**

11.1.Сонгууль бүх нийтийн байх бөгөөд түүнд сонгуулийн эрх бүхий иргэн үндэс, угсаа, хэл, арьсны өнгө, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор ялгаварлагдахгүйгээр оролцох эрхтэй.

 11.2.Эрх зүйн чадамжгүй нь шүүхийн шийдвэрээр тогтоогдсон, түүнчлэн хорих, баривчлах ял эдэлж байгаа сонгуулийн эрх бүхий иргэн сонгуульд оролцох эрх эдлэхгүй.

 11.3.Сонгуулийн эрх бүхий иргэний сонгох, сонгогдох эрхийг хууль бусаар хязгаарлахыг хориглоно.

 11.4.Энэ хуулийн 11.3-т заасныг зөрчсөн үйлдэл, эс үйлдэхүйд доор дурдсан торгууль ногдуулна:

11.4.1.хувь хүнд нэг сарын хөдөлмөрийн хөлсний доод хэмжээг нэгээс тав дахин нэмэгдүүлсэнтэй тэнцэх хэмжээний төгрөгийн;

11.4.2.албан тушаалтанд нэг сарын хөдөлмөрийн хөлсний доод хэмжээг зургаагаас найм дахин нэмэгдүүлсэнтэй тэнцэх хэмжээний төгрөгийн;

11.4.3.хуулийн этгээдэд нэг сарын хөдөлмөрийн хөлсний доод хэмжээг хорин нэгээс хорин зургаа дахин нэмэгдүүлсэнтэй тэнцэх хэмжээний төгрөгийн.

11.5.Төрийн албан хаагч энэ хуулийн 11.3-т заасныг зөрчсөн нь түүнийг төрийн албанд нэг жилийн хугацаанд эргэж орох эрхгүйгээр ажлаас халах үндэслэл болно.

 **4 дүгээр зүйл.**Энэ хуулийг 2019 оны ... сарын ...-ний өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2019 оны ... дугаар Улаанбаатар

сарын ...-ны өдөр хот

**СОНГУУЛИЙН ТӨВ БАЙГУУЛЛАГЫН ТУХАЙ**

**ХУУЛЬД НЭМЭЛТ ОРУУЛАХ ТУХАЙ**

 **1 дүгээр зүйл.**Сонгуулийн төв байгууллагын тухай хуулийн 7 дугаар зүйлийн 7.3.7 дахь заалтын “хүчингүй болгох” гэсний дараа “, Сонгуулийн тухай хуулийн 111.3-т заасныг зөрчсөн тухай өргөдөл, мэдээллийг үндэслэлтэй гэж үзвэл нэр дэвшигчийг бүртгэхээс татгалзах” гэж нэмсүгэй.

 **2 дугаар зүйл.**Энэ хуулийг 2019 оны ... сарын ...-ний өдрөөс эхлэн дагаж мөрдөнө.

Гарын үсэг